Folketing
2009-12-08

For et par år siden efterhånden var der et af de her programmer i fjernsynet, der ofte har et efterspil. Og der er kommet flere og flere af den slags programmer, hvor vi bagefter sidder med sådan et »det kan da ikke være rigtigt« på læben. Det her program handlede om de snydere, der ikke retter sig efter forbrugerklagesystemets afgørelser, når de falder ud til forbrugernes fordel. For alle forbrugerne var sagen, at de var blevet snydt ved købet; varen var blevet præsenteret, så forbrugerne troede, at de havde købt en bedre vare, end de havde gjort. De havde alle klaget igennem forbrugerklagesystemet og fået ret, og derefter burde sælgeren have ladet handelen gå tilbage, men nej, sælgeren lod, som om der aldrig havde været nogen afgørelse, og overhørte totalt alle henvendelser. Den eneste sanktion på det tidspunkt var at skrive deres navn på Forbrugerklagenævnets hjemmeside til skræk og advarsel, og det virkede altså heller ikke. Så derfor hilser vi i Radikale Venstre dagens lovforslag velkommen.